tartuNLP/wikipedia-smugri-20251201 huggingface dataset:
Heinrich Borgmann

Heinrich Borgmann (12. elokuuta 1912 – 6. huhtikuuta 1945) oli saksalainen eversti toisessa 
maailmansodassa. Borgmann haavoittui pahoin Adolf Hitleriä vastaan tehdyssä salamurhayrityksessä heinäkuussa 1944.
Tapahtumaan kutsutaan nimellä heinäkuun 20. päivän salaliitto.
Elämä.
Heinrich Borgmann liittyi armeijaan vuonna 1932. Toisen maailmansodan alkaessa hän oli sotilasarvoltaan kapteeni. Hän palveli sodan alussa itä-rintamalla ja sai ylennyksen majuriksi 11. helmikuuta 1942. Hän siirtyi myöhemmin Adolf Hitlerin päämajaan muihin tehtäviin ja hänestä tuli everstiluutnantti lokakuussa 1943.
Operaatio Valkyrie.
Borgamann haavoitui pahasti Hitlerin salamurhayrityksessä heinäkuussa 1944. Hänen vierellään vasemmalla puolella ollut
Heinz Brandt kuoli räjähdyksessä saamiinsa vammoihin, mutta Borgmann selvisi täpärästi. Myös Borgmannin oikealla
puolella ollut pikakirjoittaja Heinrich Berger kuoli räjähdyksessä.
Kuolema.
Heinrich Borgmann kuoli toisen maailmansodan lopussa vain muutamia viikkoja ennen sodan päättymistä 6. huhtikuuta 1945.
Borgmann ylennettiin kuolemansa jälkeen everstiksi.
Lyngenin niemimaa

Lyngenin niemimaa on Pohjois-Norjassa Tromssan läänissä sijaitseva niemimaa. Sen itäpuolella on Yykeänvuono ja länsipuolella Moskivuono. Pohjois–etelä-suuntaisen niemimaan keskellä on poikittainen Muotkalahti, joka halkaisee niemen melkein kahtia. Niinpä niemimaasta voi selvästi erottaa pohjois- ja eteläpuolen.
Maantiede.
Niemimaata hallitsevat ”Lyngenin alpit”, jotka muodostavat Tromssan läänin korkeimman vuoriston. Vuoriston korkein kohta Jiehkkevárri (1 833 m) sijaitsee jäätikön laella, niemimaan eteläosassa. Vuoriston huiput ovat keskimäärin melko jyrkkiä ja teräväpiirteisiä. Vuorten väleissä on runsaasti laaksoja ja joitakin pieniä järviä. Ylhäällä vuorilla on myös jonkin verran jäätiköitä.
Kunnat.
Niemimaan alueita hallitsee neljä kuntaa. Suurin osa niemestä kuuluu Yykeän kuntaan ja pienempiä kaistaleita eteläosista Tromssan, Omasvuonon ja Paatsivuonon kuntiin.
Luonnonsuojelualue.
Niemimaan vuoriston ympärille perustettiin vuonna 2004 suojelualue Lyngsalpan Landskapsvernområde. Alueen pinta-ala on 961 neliökilometriä.
Liikenne.
Niemimaan kautta kulkeva raskain autoliikenne painottuu niemimaan poikki kulkevalle Fylkesvei 91 -päätielle (entinen "Riksvei 91"), joka johtaa idän suunnasta Tromssaan. Toiseksi vilkkain tie on eteläosan itärannikolla kulkeva Lyngseidetin ja Oterenin välinen Fylkesvei 868. Niemimaalla on lisäksi joitakin kevyempiä teitä, joiden päätepiste on jossakin kylässä. Eurooppatiet E6 ja E8 sivuavat niemimaata eteläpuolelta. Lyngenin niemimaahan on yhteydessä kaksi säännöllisesti kulkevaa autolauttaa, jotka molemmat ovat osa Fv91-tietä. Toinen liikennöi Breivikeidetin ja Svensbyn välillä ja toinen Lyngseidetin ja Olderdalenin välillä.
Päätiet:
Kuten muuallakin Norjan rannikolla, paikalliset asukkaat liikkuvat myös veneillä. Hurtigruten-lauttareitti kulkee läheltä pohjoispuolen rannikkoa, mutta ei pysähdy niemimaalla. Hurtigruten-laivojen lähimmät pysähdyspaikat sijaitsevat Kieruassa ja Tromssassa.
Steve Payne

Steven John ”Steve” Payne (s. 16. elokuuta 1958 Toronto, Ontario, Kanada) on kanadalainen entinen jääkiekkoilija, pelipaikaltaan vasen laitahyökkääjä.
Ura.
Juniorivuodet.
Payne pelasi ennen ammattilaisuraansa kaksi kautta juniorisarja OMJHL:n joukkueessa Ottawa 67's, vuodet 1976–1978. Kausista ensimmäisellä hän oli osaltaan auttamassa joukkuettaan pääsemään Memorial Cup -turnaukseen. Minnesota North Stars varasi hänet NHL:ään numerolla 19 toisella kierroksella.
Ammattilaisura.
Hyökkäyksellisesti lahjakas Payne aloitti ammattilaisuransa heti varausvuonnaan. Hän pelasi ensimmäisen NHL-ottelunsa 11. lokakuuta 1978, jolloin North Stars kohtasi runkosarjassa Montréal Canadiensin. Payne pelasi suurimman osan tulokaskaudestaan NHL:ssä, mutta myös muutaman ottelun Central Hockey Leaguen Oklahoma City Starsissa. Kauden hän pelasi kokonaan NHL:ssä ja jakoi joukkueensa maalipörssin kärkisijan yhdessä silloisen ketjukaverinsa Al MacAdamin kanssa tehtyään 42 maalia 80:ssä runkosarjaottelussa. Ketjun kolmas pelaaja oli keskushyökkääjä Bobby Smith. Payne oli North Starsin sisäisen maalipörssin kärjessä myös kaudella , jolla hän teki 30 maalia 76:ssa runkosarjaottelussa, ja kaudella , jolla hän teki 29 maalia 76:ssa runkosarjaottelussa.
Vuonna 1981 Payne oli tärkeä osa North Starsin Stanley Cup -loppuotteluihin edennyttä joukkuetta. Hän teki tuona pudotuspelikeväänä 29 tehopistettä, 17 maalia ja 12 syöttöpistettä, 19:ssä ottelussa, enemmän pisteitä ja maaleja kuin joukkueensa muut pelaajat. Hän jakoi pudotuspelien maalipörssin kärkisijan Stanley Cupin voittaneen New York Islandersin Mike Bossyn kanssa ja oli pudotuspelien toiseksi eniten pisteitä tehnyt pelaaja Bossyn jälkeen yhdessä Islandersin Bryan Trottierin kanssa. Payne pelasi NHL:n pudotuspeleissä kaikkiaan kuudella kaudella.
1980-luvun puolivälissä Paynen uraa alkoivat haitata loukkaantumiset. Kaudella hän pystyi pelaamaan vain 22:ssa runkosarjaottelussa 80:stä ja kaudella 48:ssa ottelussa 80:stä. Paynen ura päättyi lopulta kauteen , jolloin hän oli 29-vuotias. Hän sai 14. marraskuuta 1987 pelatussa ottelussa Washington Capitalsia vastaan niskavamman, joka lopulta sai hänet lopettamaan pelaajauransa myöhemmin samana vuonna. Hän pelasi viimeisen ottelunsa 5. joulukuuta 1987, jolloin North Stars kohtasi Calgary Flamesin. Hän pelasi viimeisellä kaudellaan yhdeksän ottelua NHL:ssä ja viisi ottelua IHL:n Kalamazoo Wingsissä.
Payne pelasi kymmenen kautta kestäneellä NHL-urallaan 613 runkosarjaottelua, joissa hän teki 466 tehopistettä, 228 maalia ja 238 syöttöpistettä. Pudotuspeliotteluja hän pelasi 71, joissa hän teki 70 tehopistettä, 35 maalia ja yhtä monta syöttöpistettä. Payne pelasi kahtena vuonna ssa, vuosina 1980 ja 1985. 
Maajoukkue.
Payne edusti Kanadan jääkiekkomaajoukkuetta yksissä jääkiekon maailmanmestaruuskilpailuissa, vuonna 1979, jolloin Kanada sijoittui turnauksessa neljänneksi. Payne teki turnauksessa kaksi tehopistettä seitsemässä ottelussa, molemmat maaleja.
Guanosiinidifosfaattimannoosi

Guanosiinidifosfaattimannoosi eli GDP-mannoosi (C16H25N5O16P2) on nukleotidisokeri, joka koostuu mannoosista, johon on liittynyt guanosiinidifosfaattirakenne. Yhdiste on tärkeä osa glykaanien ja eräiden glykoproteiinien biosynteesissä.
Biosynteesi ja biologinen rooli.
Guanosiinidifosfaattimannoosia eliöt valmistavat mannoosi-6-fosfaatista, joka ensin muunnetaan fosfomannomutaasi entsyymin katalysoimana mannosi-1-fosfaatiksi. Mannoosi-2-fosfaatti liitetään guanosiinitrifosfaattimolekyyli mannoosi-1-fosfaattiguanylyylitrasnferaasin avulla.
Kasvit hyödyntävät guanosiinidifosfaattimannoosia eräiden homo- ja heteroglykaanien biosynteesissä. Eläimet käyttävät sitä fukoosi- ja mannoosioligosakkarideja sisältävien glykoproteiinien biosynteesissä. Fukoosi muodostuu GDP-fukoosin kautta GDP-mannoosi-4,6-dehydrataasin ja FX-proteiinin katalysoimana.
Pyrovaleroni

Pyrovaleroni (Centroton, Thymergix) on katinonin analogi. Se on dopamiinin-noradrenaliinin takaisinoton estäjä (NDRI) ja näin ollen stimulantti. Sitä käytetään lääketieteellisesti väsymyksen ja uneliaisuuden hoitoon, sekä ruokahalua vähentävän vaikutuksensa takia laihdutuslääkkeenä.
Pyrovaleronin johdannainen, MDPV (metyleenidioksipyrovaleroni) on laiton huume Suomessa.
Pyrovaleronin kemiallinen kaava on C16H23NO, moolimassa 245,360 g/mol ja CAS-numero 3563-49-3.
Malationi

Malationi on organofosfaatti, jota käytetään ulkoloisien, kuten täiden ja syyhypunkkien torjuntaan sekä tuholaismyrkkynä. Aine tappaa loisia metaboliittinsa malaoksonin (C10H19O7PS) kautta. Aine on antikoliiniesteraasi, eli se sitoutuu peruuttamattomasti asetyylikoliiniesteraasiin, jonka inaktivoituessa asetyylikoliinia kertyy hermostoon. Tästä seuraa hermoston liikastimulaatio, joka aiheuttaa kuoleman. Malationi ei tapa hedelmöityneitä munia heti, mutta kuoriutumattomat toukat heikentyvät niin, etteivät ne pysty kuoriutumaan.
Malationin kemiallinen kaava on C10H19O6PS2, moolimassa 330,358021, tiheys 1,23 g/cm3 ja CAS-numero 121-75-5. Se on normaalisti väritöntä nestettä, jonka sulamispiste on 2,9 °C ja kiehumispiste 156–157 °C (0,093 kPa:ssa paineessa).
Malationi ei ole vaarallista ihmisille. Iholle levitettynä siitä imeytyy noin 10–30 %. Imeytynyt malationi metaboloituu nopeasti ja täydellisesti. Malationin metabolian tärkein vaihe on karboksyyliesteraasin kanssa tapahtuva detoksifikaatioreaktio. Tätä entsyymiä esiintyy runsaammin ihmisellä ja muilla nisäkkäillä kuin hyönteisillä.
Adam von Trott zu Solz

 Adam von Trott zu Solz (9. elokuuta 1909 Potsdam – 26. elokuuta 1944 Berliini) oli saksalainen lakimies ja diplomaatti. Trott zu Solz osallistui heinäkuun 20. päivän salaliittoon, jossa yritettiin salamurhata Adolf Hitler.
Elämä.
Adam von Trott zu Solz syntyi Potsdamissa Saksassa elokuussa 1909. Hänen isänsä oli August Trott zu Solz ja äitinsä Emilie Eleonore, omaa sukua Schweinitz. Vuonna 1931 Adam von Trott zu Solz muutti Yhdistyneeseen kuningaskuntaan opiskelemaan. Hän opiskeli ensin Oxfordissa, josta siirtyi jatko-opintoihin Yhdysvaltoihin. Vuonna 1937 Trott zu Solz työskenteli Kiinassa.
Operaatio Valkyyria.
Adam von Trott zu Solz oli yksi Hitlerin salamurhaan tähdänneessä heinäkuun 20. päivän salaliitossa mukana olleista.
Kuolema.
Heinäkuun 20. päivän salamurhayrityksen jälkeen Trott zu Solz pidätettiin ja todettiin syylliseksi operaatioon. Trott zu Solz teloitettiin hirttämällä elokuussa 1944, runsas kuukausi salamurhayrityksen jälkeen, Plötzenseen vankilassa.
Muuta.
Trott zu Solzin vaimo ja kaksi lasta selvisivät eikä heitä tuomittu, vaikka vaimo oli ollut muutaman kuukauden vangittuna aikaisemmin. Lasten isovanhemmat ottivat lapset huostaansa joksikin aikaa, kunnes lasten äiti sai heidät takaisin sodan jälkeen vuonna 1945. Yhdestä lapsesta tuli aikuisiällä opettaja.
Herbert Pitman

Herbert John "Bert" Pitman (20. marraskuuta 1877 – 7. joulukuuta 1961) oli RMS Titanicin kolmas perämies. Pitmanin töihin kuului mm. tarkkailu kansilla ja suunnanselvitys. Kun laiva törmäsi jäävuoreen 14. huhtikuuta, Pitman oli hytissään nukkumassa. Pitman havahtui törmäyksestä ja myöhemmin neljäs perämies Boxhall kertoi hänelle laivan törmänneen jäävuoreen ja uppoavan. Pitman sai tehtäväkseen raportoida laivan tyyrpuurin puolella samalla kun pelastusveneitä valmisteltiin. Ensimmäisen perämiehen Murdorchin saatua käskyn laskea pelastusveneet hän määräsi Pitmanin veneeseen numero 5 valvojaksi. Murdorch kätteli Pitmania hyvästiksi sanoen: "näkemiin ja onnea". Pitman tarkkaili laivan uppoamista 400 metrin päässä tunnin ajan kunnes tajusi laivan olevan tuomittu. Laivan upottua Pitman katsoi kelloaan ja sanoi sen olevan 2:20. Pitman halusi soutaa uppoamispaikalle auttamaan veden varassa olevia matkustajia mutta veneessä olleet matkustajat kielsivät sen. Pelastuttuaan RMS Carpathialle Pitman joutui todistajaksi saavuttuaan New Yorkiin ja myöhemmin palattuaan kotiin Englantiin.
Pitman työskenteli myöhemmin RMS Oceanicilla ja RMS Olympicillä turman jälkeen. Toisessa maailmansodassa Pitman toimi pursimiehenä SS Mataroalla ja jäi eläkkeelle vuonna 1946. Pitman vietti lopun elämäänsä Pitcombella, Somersetissa, kunnes kuoli vuonna 1961 aivoverenvuotoon 84-vuotiaana. Vuonna 1998 Pitmanin sukulaisten tavaroita huutokaupattiin Sotheby’sillä.
Dimetoaatti

Dimetoaatti on orgaaninen fosforihapon esteri, jota käytetään hetivaikuttavana tuholaismyrkkynä. Aine patentoitiin 1950-luvulla. Kuten muutkin orgaaniset fosforihappoesterit, esimerkiksi malationi, se estää koliiniesteraasin toiminnan, joka on keskushermoston tärkeä entsyymi. Sitä käytetään puutarhan tuholaisten torjuntaan. Sitä myydään Suomessa tuotenimillä "Roxion" ja "Danadim Progress".
Dimetoaatin kemiallinen kaava on C5H12NO3PS2, rakennekaava CH3NHCOCH2SPS(OCH3)2, moolimassa 229,26 g/mol, tiheys 1,3 g/cm³ ja CAS-numero 60-51-5. Aine on harmaanvalkeaa kiteistä kiinteää ainetta. Sen sulamispiste on 43–45 °C ja kiehumispiste 117 °C (0,01 kPa paineessa). Aine on biohajoavaa. Se on terveydelle haitallista joutuessaan iholle ja nieltynä.
Dimetoaatti on vesieliöille myrkyllistä:
LC50/96h/kirjolohi = 61,3 ppm
IC50/72h/viherlevä = 233 mg/l
EC50/24h/vesikirppu ("Daphnia") = 5,4 ppm
LD50/24h/mehiläinen ("Apis mellifera")= &lt;1 μg/mehiläinen
Pekka Rautee

Pekka Rautee (s. 10. tammikuuta 1947 Nokia) on suomalainen jääkiekkoilija. Hän pelasi hyökkääjänä SM-sarjassa ja SM-liigassa vuosina 1969–1979 ja voitti yhden Suomen-mestaruuden. 
Rautee edusti koko pääsarjauransa ajan Turun Palloseuraa. Hän pelasi SM-sarjassa ja SM-liigassa yhteensä 307 ottelua, joissa hänen tehopisteensä olivat 117 + 111 = 228 ja jäähymääränsä 302 minuuttia. SM-liigan pudotuspeleissä hän pelasi 25 ottelua, joissa tehopisteitä kertyi 5 + 4 = 9 ja jäähyminuutteja 21. Hän voitti TPS:n joukkueessa Suomen-mestaruuden vuonna 1976 ja saavutti lisäksi yhden SM-hopean ja kaksi SM-pronssia.
Pekka Rauteen veli Matti Rautee pelasi myös TPS:n joukkueessa lähes yhtä pitkään kuin isoveljensä.
Alfred Delp

Alfred Delp (15. syyskuuta 1907 Mannheim – 2. helmikuuta 1945 Berliini) oli saksalainen katolinen pappi, joka oli osallisena heinäkuun 20. päivän salaliiton suunnittelemassa Adolf Hitlerin salamurhayrityksessä vuonna 1944.
Gestapo pidätti Delpin Münchenissä 28. heinäkuuta 1944, runsas viikko salamurhayrityksen jälkeen. Pidätyksen jälkeen hänet siirrettiin Tegelin vankilaan Berliiniin. Gestapo olisi päästänyt Delpin vapaaksi, mikäli hän olisi eronnut kirkosta ja lopettanut uskonnolliset toimet, mutta hän kieltäytyi eroamasta. Delp joutui pitämään käsirautoja vankilassa yötä päivää ennen kuin hänet teloitettiin 2. helmikuuta 1945 Plötzenseen vankilassa. Hänen ruumiinsa poltettiin ja tuhkat siroteltiin jonnekin Berliiniin. Tarkempaa tietoa Delpin tuhkan jäänteistä ei ole.
Bundeswehr eli Saksan puolustusvoimat on nimennyt miehistöparakkinsa Donauwörthissä Alfred Delpin mukaan.
Legend of the Red Dragon (elokuva)

Legend of the Red Dragon (, televisioesityksessä käytetty myös nimeä "Legenda punaisesta lohikäärmeestä") on vuonna 1994 ensi-iltansa saanut hongkongilainen toimintakomedia. Elokuvan ovat ohjanneet Wong Jing ja Corey Yuen. Käsikirjoituksesta vastasi Wong Jing. Pääosassa esiintyy Jet Li.
Juoni.
Hung Hei-Kwun joutuu lähtemään kotoaan pienen poikansa kanssa vaeltemaan pitkin Kiinaa. Hung matkaa erääseen kaupunkiin, jossa yrittää saada poikansa väliaikaisesti veljensä huolehdittavaksi ollessaan etsintäkuulutettuna. Hänen veljensä osoittautuu kuitenkin petturiksi ja Hung joutuu taistelemaan itsensä pois tilanteesta jatkaakseen matkaansa. Eräs rikas mies kuitenkin huomaa hänen taitonsa ja pyytää miestä henkivartijakseen. Hung Hei-Kwun suostuu tarjoukseen ja saa tehtäväkseen suojella miestä ja hänen tulevaa vaimoaan. Sillä välin Shaolinin temppelissä eräs munkki maalaa neljän pojan selkään paloja kartasta, johon on merkitty Ming-dynastian aarteet. Ma Ling-Yee niminen hirviö on aikeissaan saada lapset käsiinsä saadakseen aarteen. Lapset onnistuvat pakenemaan ja matkaavat rikkaan miehen luokse piiloon. Hung joutuu suojelemaan myös lapsia Ma Ling-Yeeltä.
Suomessa.
Suomessa elokuva esitettiin televisiosta maaliskuussa 2007.
1,3-bentsodioksoli

1,3-bentsodioksoli on orgaanisessa kemiassa käytettävä aromaattinen yhdiste. Sitä käytetään hajusteiden, hyönteismyrkkyjen ja lääkeaineiden valmistuksessa. Siitä voidaan valmistaa myös huumausaineita, kuten MDMA ja MDPV.
1,3-bentsodioksolihuumeita voidaan metyleenidioksinsa vuoksi kutsua etuliitteellä "metyleenidioksi-" ja jättää 1,3-bentsodioksoli muuten mainitsematta. Metyleenidioksin lyhenne on MD. MDMA on metyleenidioksimetamfetamiini ja MDPV metyleenidioksipyrovaleroni.
Synteesi.
1,3-bentsodioksolia voidaan valmistaa katekolista disubstituoiduilla halometaaneilla.
Aktiivinen jousitus

Aktiivinen jousitus tai aktiivijousitus on lähinnä autoissa käytettävä järjestelmä, jolla pyritään aktiivisesti vaimentamaan korin kallistelu- ja nyökkäilyliikkeitä hydrauliikan, jousituksen ja iskunvaimentimien yhteistyöllä. Aktiivijousituksen tietokone saa jatkuvasti tietoa eri puolille autoa sijoitetuista antureista ja sensoreista reagoiden jatkuvasti tienpinnassa tapahtuviin muutoksiin. Alun perin aktiivijousituksen kehitti Lotuksen perustaja Colin Chapman 1980-luvulla, tarkoituksenaan parantaa kilpa-autojen ajettavuutta mutkissa.
Aktiivijousituksen voi toteuttaa eri tavoilla:
Autoja, joihin on saatavilla aktiivijousitus.
Suurimpaan osaan näistä autoista aktiivijousitus on lisävaruste.
1,4-bentsodioksiini

1,4-bentsodioksiini on heterosyklinen aromaattinen yhdiste.
1,4-bentsodioksiinin kemiallinen kaava on C8H6O2, moolimassa 134,13204 g/mol ja CAS-numero 255-37-8.
Kari Johansson

Kari Kalervo Johansson (s. 15. helmikuuta 1947 Turku) on suomalainen jääkiekkoilija, joka pelasi hyökkääjänä SM-sarjassa- ja sittemmin liigassa vuodet 1965–1978 voittaen yhden Suomen-mestaruuden ja yhteensä viisi SM-mitalia. Johansson edusti suurimman osan urastaan Turun Tovereita. Kolme viimeistä kautta hän pelasi TPS:n riveissä. TuTon mukaan Johansson oli joukkueensa "hyökkäyspelin sielu". Hän oli kahdesti sen paras pistemies ja pysyi muinakin kausina kärkikolmikossa. Suomen maajoukkueessa Johansson pelasi 57 ottelua, sekä edusti kerran olympialaisissa ja kahdesti MM-kilpailuissa. Maajoukkuetasolla hän muodosti hyökkäysketjun yhdessä TuTon pelikavereidensa Henry Lepän ja Kari Torkkelin kanssa.
Johanssonin sarjaura pelaajana päättyi selkävaivoihin I-divisioonassa kautena 1983–1984. Tämän jälkeen Johansson siirtyi Raimo Määttäsen apuvalmentajaksi Turun Tovereihin ja myöhemmin toimi TPS:n A-nuorten- sekä Salo HT:n pää- ja apuvalmentajana.
Dekstrorfaani

Dekstrorfaani ("DXO") on dekstrometorfaanin (DXM) päämetaboliitti ja sillä on keskushermostossa yskää hillitsevä vaikutus, joka ei välity opioidireseptoreiden kautta. Dekstrorfaani on myös NMDA-reseptorin estäjä eli dissosiatiivi. Dekstrorfaani on rasemorfaanin dekstrorotatorinen stereoisomeeri (dekstro-isomeeri), jonka levo-isomeeri on levorfanoli. Dekstrorfaani kuuluu morfinaanien kemikaaliluokkaan.
Dekstrorfaani on voimakkaampi NMDA-estäjä kuin dekstrometorfaani, mutta heikompi serotoniinin takaisinoton estäjä eli SSRI. Dekstrorfaani vaikuttaa useisiin välittäjäaineisiin.
Laki.
Dekstrorfaani oli säädelty kemikaali vuoteen 1976 asti Yhdysvalloissa.
Rauli Tammelin

Rauli Tammelin (s. 7. tammikuuta 1952 Turku) on suomalainen jääkiekkoilija. Hän pelasi hyökkääjänä SM-sarjassa ja SM-liigassa vuosina 1969–1986 ja voitti yhden Suomen-mestaruuden.
Tammelin edusti koko pääsarjauransa ajan Turun Palloseuraa. Hän toimi joukkueen kapteenina kausilla 1985–1986 ja 1986–1987 ja on seuran oman junioritoiminnan kasvatti. Hän pelasi SM-sarjassa ja SM-liigassa yhteensä 555 ottelua, joissa hänen tehopisteensä olivat 124 + 155 = 279 ja jäähymääränsä 269 minuuttia. SM-liigan pudotuspeleissä hän pelasi 11 perättäisenä keväänä 74 ottelua, joissa tehopisteitä kertyi 11 + 18 = 29 ja jäähyminuutteja 56. Hän voitti TPS:n joukkueessa Suomen-mestaruuden vuonna 1976 ja saavutti lisäksi kolme SM-hopeaa ja kolme SM-pronssia.
Tammelin pelasi Suomen maajoukkueessa viisi maaottelua, joissa hän teki yhteensä yhden maalin.
Rauli Tammelinin nimellä ja numerolla 16 varustettu pelipaita nostettiin HK Areenan katonrajaan 26. joulukuuta 2015 pelatussa TPS–Ilves-ottelun yhteydessä, eikä pelinumero ole enää kenenkään muun TPS-pelaajan käytettävissä. Numero 16 on järjestyksessään neljäs Turun Palloseuran jäädytetyistä pelinumeroista. Muut jäädytetyt pelinumerot ovat: 3 (Timo Nummelin, käyttöoikeus hänen pojallaan Petterillä), 8 (Juhani Wahlsten) ja 23 (Hannu Virta).
Jääkiekkouransa jälkeen Tammelin on harrastanut raviurheilua ja kasvattanut useita menestyneitä ravihevosia.
Walter Scherff

Walter Scherff (1. marraskuuta 1898 – 24. toukokuuta 1945) oli saksalainen Wehrmachtin upseeri. Sotilasarvoltaan hän oli korkeimmillaan kenraalimajuri. Scherff haavoittui Adolf Hitleriä vastaan tehdyssä salamurhayrityksessä heinäkuussa 1944. Tapahtumaa kutsutaan nimellä heinäkuun 20. päivän salaliitto.
Sotilasura.
Scherff palveli panssaripataljoonassa everstiluutnanttina vuonna 1939. Syyskuussa 1941 hän yleni everstiksi ja kenraalimajuriksi syyskuussa 1943. Toisen maailmansodan lopussa Scherff kritisoi rajusti Hitlerin sotilaallisia strategioita.
Scherff haavoittui Hitlerin salamurhaiskussa räjähteneestä pommista. Scherff sai ruhjeita päähänsä ja käsivarsiinsa, mutta selvisi ilman suurempia vammoja.
Scherff ampui itsensä 24. toukokuuta 1945, muutama viikko Saksan lopullisen antautumisen jälkeen.
Joystiq

Joystiq oli videopeliaiheinen blogi, joka perustettiin vuonna 2004. Sen päätoimittaja oli Chris Grant. Joystiqin pääasiallinen kilpailija oli toinen videopeliblogi Kotaku.
Uutisten lisäksi Joystiqissa julkaistiin videopeliennakoita- ja arvosteluita sekä podcastia.
Sivusto suljettiin tammikuussa 2015.
John Lindroth (voimistelija)

Johan Hjalmar ”John” Lindroth (17. syyskuuta 1883 Karijoki – 24. heinäkuuta 1960 Helsinki) oli suomalainen voimistelija ja olympiamitalisti. Hän edusti seuratasolla Ylioppilasvoimistelijoita.
Lindroth voimisteli Suomen joukkueessa sen voittaessa joukkuevoimistelun olympiapronssia Lontoosta 1908.
Lindroth kilpaili myös ammunnassa ja edusti Suomea ampumakilpailuissa Tallinnassa, Kööpenhaminassa, Oslossa ja Tukholmassa.
Lindroth tuli ylioppilaaksi vuonna 1904, valmistui lääketieteen lisensiaatiksi 1922 ja sisätautien erikoislääkäriksi 1929.
Yrjö Linko

Yrjö Antti Linko (1. helmikuuta 1885 Hanko – 22. maaliskuuta 1934 Turku) oli suomalainen voimistelija ja olympiamitalisti. Hän edusti seuratasolla Ylioppilasvoimistelijoita.
Linko voimisteli Suomen joukkueessa sen voittaessa joukkuevoimistelun olympiapronssia Lontoosta 1908.
Edvard Linna

Edvard Ferdinand Linna (synt. Borg, 26. elokuuta 1886 Mikkeli – 30. joulukuuta 1974 Helsinki) oli suomalainen voimistelija ja olympiamitalisti.
Linna voimisteli Suomen joukkueessa sen voittaessa joukkuevoimistelun olympiapronssia Lontoosta 1908.
Linna kilpaili myös taitoluistelussa. Hän voitti pariluistelussa Suomen-mestaruuden vuosina 1924, 1926 ja 1927 yhdessä Olga Saarion kanssa ja vuosina 1938 ja 1938 yhdessä tyttärensä Hilkka Linnan kanssa. Linnan tyttäristä myös Kirsti ja Riitta olivat taitoluistelun Suomen mestareita.
Matti Markkanen (voimistelija)

Matti Markkanen (14. toukokuuta 1887 Kuopio – 4. helmikuuta 1942 Vieremä) oli suomalainen voimistelija ja olympiamitalisti. Hän edusti seuratasolla Ylioppilasvoimistelijoita.
Markkanen voimisteli Suomen joukkueessa sen voittaessa joukkuevoimistelun olympiapronssia Lontoosta 1908.
Matti Markkanen vihittiin papiksi vuonna 1910 ja suorittanut pastoraalitutkinnon. Sen jälkeen hän palveli ylimääräisenä pappina Keitelellä, Lapinlahdella ja Kuopiossa sekä Uukuniemen ja Lappeen seurakuntien kappalaisena. Vuonna 1928 hänet valittiin Vieremän seurakunnan kirkkoherraksi.
Kotaku

Kotaku on videopeliaiheinen blogi. Se oli osa Gawker Median "Gawker"-sivuverkostoa, johon kuuluvivat myös Gizmodo, Deadspin, Lifehacker, io9 ja Jezebel. CNET on listannut Kotakun omalle "Blog 100" -listalleen ja Technorati on nostanut sen 40 parhaan blogin joukkoon top 100 -listalleen. Kotakun päätoimittaja on Stephen Totilo. Muita toimittajia ovat Brian Ashcraft, Michael McWhertor, Luke Plunkett, Michael Fahey ja Owen Good.
Heinäkuussa 2025 kerrottiin, että G/O Media (entinen Gizmodo Media Group) on myynyt Kotakun digitaaliselle julkaisijalle Keleopsille. Keleops osti Gizmodon edellisenä vuonna.
Kalle Mikkolainen

Kaarl Edvard ”Kalle” Mikkolainen (9. tammikuuta 1883 Ylöjärvi – 28. maaliskuuta 1928 Tampere) oli suomalainen voimistelija ja olympiamitalisti. Hän edusti seuratasolla Tampereen Pyrintöä.
Mikkolainen voimisteli Suomen joukkueessa sen voittaessa joukkuevoimistelun olympiapronssia Lontoosta 1908. Mikkolainen oli jääkiekossa olympiahopeaa voittaneen Reijo Mikkolaisen isoisän isä.
Oskari Sipola

Oskari Sipola (s. 10. maaliskuuta 1984 Helsinki) on suomalainen elokuvaohjaaja, käsikirjoittaja ja tuottaja.
Sipola on ohjannut useita palkittuja lyhytelokuvia, musiikkivideoita ja tv-mainoksia, sekä kaksi pitkää elokuvaa.
Sipola valmistui taiteen maisteriksi Taideteollisen korkeakoulun Elokuvataiteen ja lavastustaiteen laitokselta vuonna 2012. Hänen ensimmäinen pitkä elokuvansa "Elokuu" (2011) oli hänen taiteellinen lopputyönsä. Toinen pitkä elokuva oli Tua Harnon käsikirjoittama "Ollaan vapaita" (2015).
Viime vuosina Sipola on tuottanut, ohjannut ja käsikirjoittanut suoratoistopalveluihin. "HasBeen"-sarja tehtiin tehtiin Yle Areenaan ja "Häräntappoase"-sarja Elisalle.
Sipola on ollut elokuvaohjaajaliiton hallituksen jäsen vuodesta 2008. Vuosina 2020-2022 hän oli yhdistyksen puheenjohtaja.
Sipola pitää yhdessä kirjailija ja käsikirjoittaja Tua Harnon kanssa elokuvien ja tv-sarjojen käsikirjoittamiseen keskittyvää podcastia nimeltä "Käsispodi".
Yksityiselämä.
Sipolan ex-puoliso on Vasemmistoliiton puheenjohtaja, kansanedustaja Minja Koskela. Heillä on yksi yhteinen lapsi.
Kalle Kustaa Paasia

Kalle Kustaa Paasia (28. elokuuta 1883 Sääksmäki – 19. joulukuuta 1961 Naantali) oli suomalainen voimistelija ja olympiamitalisti. Hän edusti seuratasolla Ylioppilasvoimistelijoita.
Paasia voimisteli Suomen joukkueessa sen voittaessa joukkuevoimistelun olympiapronssia Lontoosta 1908.
Kurt Stenberg

Kurt Enoch Stenberg (19. heinäkuuta 1888 Vaasa – 26. maaliskuuta 1936 Karhula) oli suomalainen voimistelija ja olympiamitalisti.
Stenberg voimisteli Suomen joukkueessa sen voittaessa joukkuevoimistelun olympiapronssia Lontoosta 1908.
Pikkuveli (lyhytelokuva)

Pikkuveli on Oskari Sipolan ohjaama lyhytelokuva vuodelta 2009. Elokuva kertoo uusperheen sisäisistä ristiriidoista.
Elokuva on osa Suomen elokuvasäätiön ja Yle TV1:n Suomalainen novellielokuva 2009 -hanketta.
Tarina.
14-vuotiasta Matiasta ollaan laittamassa juhannukseksi kahden aikuisen sisarpuolensa hoteisiin, hän lähtee sisarten kaveriporukan perinteiseen juhannuksenviettoon. Niin sisaret kuten Matiaskaan eivät ole suunnitelmasta innoissaan - vanhempien riitaisan avioeron tuloksena lapsetkin ovat puolensa valinneet. Mökillä Matiaksen ja nuoremman isosisaren Liinan välinen kitka leimahtaa, vanhat haavat revitään auki ja uusia paljastuu. Elokuva lapsista, jotka kantavat vanhempiensa kaunoja.
Matti Heikkilä

Matti Heikkilä tarkoittaa seuraavia henkilöitä:
Ei kenenkään maa (lyhytelokuva)

Ei kenenkään maa on Oskari Sipolan ohjaama lyhytelokuva vuodelta 2009. Elokuva kertoo rasististen nuorten miesten ja maahanmuuttajanuorten konfliktista.
Tarina.
Marko ja Asko ovat parikymppisiä nuoria miehiä Helsingin itäisissä kaupunginosissa. Heidän elämäänsä leimaa joutilaisuus, alkoholi, väkivalta, rasismi ja veljeys. Markolla on kuitenkin salaisuus, josta hän ei ole voinut kertoa Askolle. Hän seurustelee tummaihoisen tytön kanssa. Kun Marko tulee eräänä iltana hakattuna ja verisenä Askon luo, käynnistyy tapahtumien sarja, jota ei voi pysäyttää.
Torsten Sandelin

Karl Viktor Torsten Sandelin (28. syyskuuta 1887 Maalahti – 8. toukokuuta 1950 Helsinki) oli suomalainen lääkäri, voimistelija, kilpapurjehtija ja olympiamitalisti.
Torsten Sandelinin vanhemmat olivat kirkkoherra, lääninrovasti Frans Viktor Sandelin (1833-1897) ja Emma Josefina Durchman. Hän pääsi ylioppilaaksi 1907 Kokkolan ruotsalaisesta yhteiskoulusta ja valmistui Helsingin yliopistosta lääketieteen kandidaatiksi 1909, lääketieteen lisensiaatiksi 1910 ja lääketieteen ja kirurgian tohtoriksi 1916. Sandelin toimi kirurgian alan sairaala- ja yksityislääkärinä Helsingissä.
Sandelin voimisteli Suomen joukkueessa sen saadessa joukkuevoimistelun olympiapronssia Lontoosta 1908. Tukholman kesäolympialaisissa 1912 Sandelin osallistui purjehdukseen, jossa hän oli kolmihenkisen miehistön 6mR-luokassa Suomen "Finn II" -veneellä viides eli Norjan kanssa jaetusti viimeinen.
Sandelinin vanhempi veli lääkäri ja professori Eino Sandelin sai purjehduksessa olympiapronssia Tukholman olympialaisten 12mR-luokassa.
Elis Sipilä

Elis Esaias Sipilä (27. lokakuuta 1887 Teuva – 13. joulukuuta 1958 Helsinki) oli suomalainen voimistelija ja olympiamitalisti. Hän edusti seuratasolla Ylioppilasvoimistelijoita.
Sipilä voimisteli Suomen joukkueessa sen voittaessa joukkuevoimistelun olympiapronssia Lontoosta 1908.
Sipilä toimi vuodesta 1929 Korsholman kihlakunnan kruununvoutina. Sitä ennen hän toimi Teuvan nimismiehenä.
Vuonna 1934 Sipilä sai 12 vuoden kuritushuonerangaistuksen. Hän oli maaliskuussa 1934 ampunut asunnossaan Vaasassa muusikko Lasse Nurmion ja lisäksi hän oli virassaan syyllistynyt kavalluksiin. Hän sai taposta kymmenen vuotta ja kavalluksesta viisi vuotta, yhdistettynä 12 vuotta kuritushuonetta. Lisäksi hän menetti kruununvoudin virkansa ja tuomittiin maksamaan valtiolle kavaltamansa summan 278 000 markkaa (n. 116 000 €/2021). Yhteensä hänen todettiin kavaltaneen 336 tuhatta markkaa.
Ratkaiseva isku (televisiosarja)

Ratkaiseva isku on suomalainen dokumenttia ja draamaa yhdistelevä ohjelmasarja, jossa käsitellään rikoksia. Sarjan kirjoitti Joni Soila ja ohjasivat Aleksi Mäkelä ja Oskari Sipola.
Floridsdorf

Floridsdorf on Wienin 21. kaupunginosa. Se sijaitsee Wienin pohjoisosassa. Sen asukasluku on hieman yli 138 000. Floridsdorf jaetaan vielä seitsemään osaan: Donaufeld, Floridsdorf, Großjedlersdorf, Jedlesee, Leopoldau, Neujedlersdorf, Stammersdorf, Strebersdorf. Kaupunginosan länsirajalla virtaa Tonava.
Historia.
Floridsdorfin alueella on ollut asutusta jo neoliittisella kaudella. Ensimmäiset asukkaat olivat metsästäjiä. Noin vuonna 500 keltit valloittivat alueen roomalaisilta, mutta myöhemmin alue valloitettiin takaisin. Tämän jälkeen Floridsdorf oli osa roomalaisten ja englantilaisten taistelukenttää. Rooman valtakunnan romahdettua alueelle tulivat avaarit, langobardit ja slaavit. Noin vuonna 1000 alueella asustivat Babenbergien suku, jolloin myös on ensimmäiset maininnat Floridsdorfin alueesta (Jedlesee). Floridsdorfin alueelle rakennettiin ensimmäinen Tonavan ylittävä silta Wienissä. Teollisen vallankumouksen aikana Floridsdorfiin tuli rautatiekiskot sekä -asema.
Elias Salonen

Elias Salonen (s. 10. elokuuta 1994 Helsinki)on suomalainen näyttelijä. Hänen tunnetuimpia roolejaan ovat "Kotikadun" Jarkko Mäkimaa", Sorjosen" Elias Ström, Piirityksen Ilpo Larha ja "Aikuisten" Arttu.
Salonen kirjoitti ylioppilaaksi Kallion ilmaisutaidon lukiosta keväällä 2014. Hän pääsi viidennellä yrittämällä opiskelemaan Teatterikorkeakouluun, josta hän valmistui teatteritaiteen maisteriksi vuonna 2022.
Salonen palkittiin vuoden pääosanäyttelijänä Kultainen Venla 2023 -gaalassa roolistaan "Piiritys"-sarjassa, jossa hän näytteli Ilpo Larhaa.
Syksyllä 2024 julkaistiin Salosen ensimmäinen elokuvan päärooli: Salonen näyttelee Kullervoa Antti J. Jokisen ohjaamassa -elokuvassa. Elokuvan on tarkoitus tulla ensi-iltaan 2026.
Yksityiselämä.
Salosella on kolme siskoa. Salonen vietti lapsuutensa Helsingin Malmin omakotitalo-alueella. Perhe muutti Porvooseen v. 2007. Salonen asuu Helsingin Kalliossa.
Lina Turkama

Lina Turkama (s. 1989) on suomalainen näyttelijä, joka esiintyi naispääosassa vuoden 2011 elokuvassa "Elokuu". Turkamalla ei ole näyttelijätaustaa tai -koulutusta – hän sai roolin ohjaaja Oskari Sipolan nähtyä hänet Tavastia-klubin narikkajonossa ja pyydettyä häntä koekuvauksiin.
Turkama opiskelee Töölön yhteiskoulun aikuislukiossa.
Niina Koponen

Niina Koponen (s. 15. lokakuuta 1985 Lahti) on suomalainen näyttelijä. Hän on valmistunut Teatterikorkeakoulusta näyttelijäntyön koulutusohjelmasta Teatteritaiteen maisteriksi vuonna 2012. Syksyllä 2014 hän oli yksi "Putous"-viihdeohjelman kuudennen tuotantokauden näyttelijöistä.
Koposta on kuultu myös vierailevana laulajana rap-artisti Super Jannen albumeilla "Munkkisaari" ja "Hyvät munkit volume 3".
Koposella on lapsi yhdessä näyttelijäpuolisonsa Pyry Nikkilän kanssa.
Viktor Smeds

Viktor Reinhold Smeds (18. syyskuuta 1885 Petolahti – 22. helmikuuta 1957 Helsinki) oli suomalainen urheiluvaikuttaja, liikemies, voimistelija ja olympiamitalisti. Smeds oli Suomen kansainvälisesti näkyvimpiä urheiluvaikuttajia, ja hän toimi muun muassa kansainvälisen painiliiton puheenjohtajana vuosina 1930–1952. Smeds vaikutti muissakin voimailulajeissa, etenkin nyrkkeilyssä, jossa hän oli Suomen-mestari raskaassa keskisarjassa 1923 ja raskaassa sarjassa 1925.
Elämäkerta.
Smedsin vanhemmat olivat talollinen Johan Erik Smeds ja Lovisa Båsk. Hän pääsi ylioppilaaksi 1904 Helsingin Nya svenska läroverketistä ja valmistui Helsingin yliopistosta filosofian kandidaatiksi 1907 ja maisteriksi 1908. Smeds toimi sitten Loviisan alkeiskoulun ja sen yksityisten jatkoluokkien venäjänkielen, voimistelun ja terveysopin opettajana ja samalla Loviisan poliisilaitoksen päällikkönä 1909–1916. Sittemmin Smeds oli Athlos-lehden vastaavana toimittajana 1924–1925, Voimailulehden taloudenhoitajana 1926–1927, Helsingin Metro-Goldwyn-Mayer Films oy:n apulaisjohtajana 1929–1931, Elfvingin kalastuslaivaston palveluksessa 1933–1937 ja itsenäisenä liikemiehenä vuodesta 1940 alkaen. 
Smeds voimisteli Suomen joukkueessa sen voittaessa joukkuevoimistelun olympiapronssia Lontoosta 1908. Suomen itsenäistymisen aikoihin Smeds oli yksi suomalaisen urheilun ruumiillistumista ja huomattavimpia urheiluvaikuttajia. Vuonna 1929 hänet valittiin kansainvälisen painiliiton FILA:n nimiedeltäjän IAWF:n puheenjohtajaksi, missä virassa hän toimi vuoteen 1952 asti. Smedsin puheenjohtajakaudella IAWF:n toiminta aktivoitui huomattavasti. Vuosina 1933–1935 Smeds toimi Suomen Olympiakomitean sihteerinä. Hän toimi myös Suomen Nyrkkeilyliiton puheenjohtajana. Nyrkkeilyssä ja sen kehittymisessä Smeds oli erittäin tärkeä vaikuttaja.
Viktor Smeds toimi vuonna 1941 mukana SS-miesten värväyksessä. Jatkosodan aikana Smeds toimi vankien kuulustelijana, ja sen vuoksi hän koki tarpeen siirtyä syksyllä 1944 Suomesta. Hän siirtyi Stella Polaris -operaation yhteydessä Ruotsiin, mutta palasi pian takaisin Suomeen.
Vuonna 1948 Smedsille myönnettiin SVUL:n aloitteesta Suomen liikuntakulttuurin ja urheilun suuri ansioristi.
Tanja Niskanen

Tanja Niskanen (s. 11. syyskuuta 1992 Juankoski) on suomalainen jääkiekkoilija, pelipaikaltaan hyökkääjä. Hän edusti kolmea kautta lukuun ottamatta koko uransa kuopiolaista KalPaa.
Pelattuaan jo nuorempana KalPassa hän edusti kaudella 2008–2009 Alavuden Peli-Veikkoja, minkä jälkeen palasi KalPaan. Hän siirtyi kesken kauden 2014–2015 Mestiksessä pelanneeseen Lapinlahden Luistin -89 -seuraan. Kaudella 2015–2016 hän edusti JYP:iä, ja laukoi JYP:n Suomen-mestaruuden ratkaisseen maalin Hämeenlinnan Pallokerhoa vastaan kolmannen loppuottelun jatkoajalla. Hänet valittiin tuolla kaudella SM-sarjan parhaaksi hyökkääjäksi ja All Stars -kentälliseen. Kaudesta 2016–2017 lähtien hän edusti jälleen KalPaa uransa loppuun, kevääseen 2022 saakka. Hänet valittiin Liigan parhaaksi pelaajaksi kaudella 2019–2020 sekä All Stars -kentälliseen kausilla 2018−2019 ja 2019–2020. Hän saavutti SM-hopeaa 2021.
Niskanen pelasi kaikkiaan 276 SM-sarjan / liigan runkosarjan ottelua, joissa hän teki 233 maalia ja antoi 229 maalisyöttöä. Pudotuspeleissä hän teki 69 ottelussa 58 maalia ja antoi 54 maalisyöttöä.
Niskanen pelasi alle 18-vuotiaiden MM-kilpailuissa 2008, 2009 ja 2010. Ensimmäisen naisten maaottelunsa hän pelasi helmikuussa 2009 Saksaa vastaan. Hän kuului Suomen pronssijoukkueeseen Sveitsin MM-kilpailuissa 2011, joissa hän teki yhden maalin ja antoi kolme maalisyöttöä. Hän kuului neljänneksi sijoittuneeseen Suomen joukkueeseen 2016 ja MM-pronssijoukkueeseen 2017. Pyeongchangissa 2018 hän saavutti olympiapronssia. Suomen MM-kilpailuissa 2019 hän oli saavuttamassa Suomen ensimmäistä MM-hopeaa. Hän kuului Suomen pronssijoukkueisiin MM-kilpailuissa 2021 ja olympialaisissa 2022.
Hän pelasi 177 naisten maaottelua ja keräsi niissä tehopisteet 18+29=47. MM-kilpailuissa hän teki 32 ottelussa viisi maalia ja antoi kahdeksan maalisyöttöä, olympialaisissa hän pelasi 13 ottelua, ja antoi kaksi maalisyöttöä.
Tanja Niskanen on sotilasarvoltaan alikersantti ja hänet on valittu Aliupseeriliiton Vuoden urheilijaksi 2019.
Jarkko Niemi (näyttelijä)

Jarkko Niemi (s. 30. lokakuuta 1984 Tuusula) on suomalainen näyttelijä.
Niemi valmistui teatteritaiteen maisteriksi Tampereen yliopistosta vuonna 2011. Hänen tunnetuimpia roolejaan ovat pääosat elokuvissa "Hymypoika" ja "Ja saapuu oikea yö". Hän on näytellyt myös muun muassa televisiosarjoissa "Nymfit", "Siskonpeti" ja "Syke".
Marraskuussa 2011 otsikoihin nousi Niemen "tempaus", kun hän alkoi mekkaloida kesken eduskunnan kyselytunnin. Tempaus oli osa FremantleMedia Finlandin tuottaman "CQC"-nimisen poliittisen viihdeohjelman pilottijakson kuvauksia. Ohjelmaformaattia oli tarkoitus tarjota MTV3-kanavalle, mutta kanava päätti olla ottamatta sitä ohjelmistoonsa.
Madbid

MadBid on huutokauppasivusto netissä, ja se aloitti toimintansa Lontoossa vuoden 2008 elokuussa, jonka jälkeen se on edennyt Ison-Britannian johtavaksi pennihuutokauppasivustoksi. Sen kautta on myyty yli 75 000 huutokohdetta, joissa keskimääräinen myyntihinta on ollut 80 % vastaavasta normaalista vähittäismyyntihinnasta.
Tällä hetkellä MadBid toimii Isossa-Britanniassa, Irlannissa, Saksassa, Italiassa, Espanjassa, Ruotsissa ja Suomessa. Suomessa sivusto toimii osoitteessa MadBid.fi.
MadBid oli vuonna 2010 Ison-Britannian Tech Media Invest yritysten Top 100 -listalla top 30 joukossa. Lisäksi MadBid sai neljän miljoonan punnan rahoituksen Atomico Ventures -sijoittajilta vuoden 2010 heinäkuussa. Sijoittajaryhmään kuuluvat mm. Skypen kehittäjät Niklas Zennström ja Janus Friis.
Lieksajärvi

Lieksajärvi () on Vuoksen vesistöön kuuluva järvi Karjalan tasavallan Mujejärven piirin Repolan ja Lentieran kunnissa Venäjällä. Sen vesialueen pinta-ala on 166 neliökilometriä, keskisyvyys 8,5 metriä, tilavuus 1,4 kuutiokilometriä ja valuma-alueen laajuus 3 280 neliökilometriä.
Lieksajärvi saa puolet vesimäärästään sen lounaispuolella sijaitsevasta Torasjärvestä, johon se yhtyy Virta (ven. "Virda") -nimisen kapeikon kautta. Muut reitit tulevat lännen Talvislahdesta ("Talvislakši") ja idän Vuosjärvestä ("Vožjarvi"). Etelässä järveen tulee Pieninkäjoki ("Peninga"). Lieksajärvi laskee Sunnansalmen ("Šunnanšalmi") kautta Karkiejärveen ("Kargiozero") ja edelleen Lieksanjoen reitille Suulajokeen ("Sula").
Luoteis-kaakkoissuuntaisen Lieksajärven mutkitteleva rantaviiva muodostaa monia avoimia ja suljettuja lahtia. Järvessä on yli sata saarta, joiden yhteispinta-ala on 12,5 neliökilometriä. Metsien ympäröimät matalat rannat ovat etupäässä kivisiä ja kallioisia. Paikoin esiintyy lyhyitä hiekkarantoja.
Lieksajärven pohjan korkeuserot ovat huomattavat. Kaksi kolmasosaa järvestä on alle kymmenen ja neljäsosa 10–20 metriä syvää. Yli 30 metrin syvyyksiä on keski- ja pohjoisosissa. Paikoin esiintyy kivien muodostamia kareja. Pohjaa peittää pääosin muta ja rantavyöhykkeellä kivet, kalliot ja hiekka. Mutaan on sekoittunut järvimalmia.
Lieksajärvi jäätyy yleensä marraskuun puolessavälissä ja vapautuu jäistä toukokuun keskivaiheilla. Pintavesi lämpenee heinäkuussa 20:een ja rantojen lähellä jopa 26 asteeseen. Vesi on kellertävää ja hyvälaatuista. Näkösyvyys on keskimäärin 4,4 metriä.
Noin neljäsosa rantavyöhykkeestä on vesikasvillisuuden peitossa. Yleisiä kasvilajeja ovat järviruoko, järvikaisla, järvikorte, ahvenvita, uistinvita, vesitatar, ulpukka, suomenlumme, tummalahnanruoho, vesisammalet ja näkinpartaislevät.
Määrällisesti melko vähäinen pohjaeliöstö koostuu etupäässä vesihyönteisistä ja nilviäisistä. Kuoriäyriäisiä ei Lieksajärvessä ole lainkaan. Tärkeimmät kalalajit ovat muikku, siika ja ahven. Muita lajeja ovat taimen, harjus, hauki, särki, salakka, lahna, säyne, seipi, mutu, made, kuha ja kiiski. Järvellä harjoitetaan kotitarve- ja virkistyskalastusta.
Lieksajärven luoteisrannalla sijaitsee Repolan kylä ja Karkiejärven rannalla Kiimanvaaran taajama.
Terveysmessut

Terveysmessut on Suomen Messujen järjestämä jokavuotinen messutapahtuma. Tapahtuma järjestetään Helsingin Messukeskuksessa syksyisin. Ensimmäisen kerran tapahtuma järjestettiin 1997. 
Samaan aikaan Messukeskuksessa järjestetään myös Kauneusmessut, Muotimessut, Nordic Hair -hiustapahtuma ja Gold Silver Watch –korutapahtuma. Vuonna 2011 tapahtumakokonaisuudessa vieraili 43 500 kävijää.
Terveysmessut on suunnattu terveydestään kiinnostuneille aktiivisille aikuisille. Tapahtumassa on esillä monipuolisesti erilaisia terveysalan palveluita ja tuotteita, lääkäriasemista luontaistuotteisiin. Tapahtuma tarjoaa myös yleisöohjelmia luennoista näytöksiin ja hoitoihin.
Terveyttä Taiteesta -palkinto.
Terveyttä taiteesta on Suomen Messusäätiön perustama 5000 euron arvoinen palkinto, jolla halutaan korostaa taiteen merkitystä terveydelle ja hyvinvoinnille. Ensimmäinen palkinto jaettiin vuonna 2010 Sairaalaklovneille ja toinen vuonna 2011 Irti minusta -työryhmälle anoreksia-aiheisesta näytelmästä. Palkinto jaetaan vuosittain Terveysmessujen yhteydessä.
Palkintoa voi esittää tunnustukseksi taideterapeuteille, taideterapian kehittäjille, taiteen terveysvaikutusten tutkijoille, taiteilijoille sekä terveydenhuollon ja sosiaalialan parissa työskenteleville henkilöille, jotka hyödyntävät taidetta työssään.
Georg von Boeselager

Georg Freiherr von Boeselager (25. elokuuta 1915 Kassel – 29. elokuuta 1944 Łomża) oli saksalainen Wehrmachtin eversti, joka kuului myös ratsuväkeen. Goerg von Boeselager tunnetaan osallisuudestaan Adolf Hitlerin epäonnistuneeseen salamurhayritykseen heinäkuussa 1944, jossa oli mukana myös hänen veljensä Philipp von Boeselager.
Elämä.
Georg von Boeselager syntyi roomalaiskatoliseen perheeseen elokuussa 1915. Von Boeselagerista piti alun perin tulla pappi, mutta hän valitsi kuitenkin sotilasuran. Hänestä tuli vänrikki vuonna 1936 ja maaliskuussa 1939 hänet ylennettiin luutnantiksi. Myöhemmin hänet ylennettiin myös ratsumestariksi. Georg von Boeselager palveli armeijassa vuosien 1934–1944 välisen ajan.
1. kesäkuuta 1943 von Boeselager ylennettiin majuriksi. Hän haavoittui taistelussa vielä saman vuoden lokakuussa. Haavoittumisen jälkeen von Boeselagerista tuli everstiluutnantti joulukuussa 1943. Hän haavoittui toistamiseen helmikuussa 1944.
Henning von Tresckow sai houkuteltua von Boeselagerin mukaan Hitlerin salamurhaa suunnitelleeseen heinäkuun 20. päivän salaliittoon. Von Boeselager oli auttamassa Wessel von Freytag-Loringhovenia hankkimaan heksogeeniä räjähteisiin, joilla Hitler oli tarkoitus surmata. Boeselagerin veljesten oli määrä marssia joukkoineen Berliiniin samoihin aikoihin, kun Claus von Stauffenberg asettaisi pommin Hitlerin Sudenpesään. Hieman ennen Berliiniä von Boeselagerit kuitenkin kuulivat Hitlerin selvinneen salamurhayrityksestä, mikä sai heidät perääntymään. Se saattoi pelastaa veljesten hengen, sillä satoja salaliittoon osallistuneita teloitettiin ja jopa 5 000 pidätettiin.
Von Boeselager kaatui Puolan rintamalla puna-armeijan kanssa käydyssä taistelussa vain runsas kuukausi salamurhayrityksen jälkeen. Kaksi päivää kuolemansa jälkeen hänet ylennettiin everstiksi.
Demokritoksen ja Epikuroksen luonnonfilosofian ero

Demokritoksen ja Epikuroksen luonnonfilosofian ero () on Karl Marxin väitöskirja, joka valmistui vuonna 1841. Marx vertailee siinä teoksen nimen mukaisesti kahden antiikin kreikkalaisen filosofin, Demokritoksen ja Epikuroksen, luonnonfilosofisia näkemyksiä. Tarkastelun kohteena on erityisesti atomioppi.
Väitöskirja koostuu kahdesta osasta. Ensimmäinen osa käsittelee Demokritoksen ja Epikuroksen näkemysten välisiä suhteita yleisellä tasolla. Johdannossa Marx esittää erääksi kysymykseksi sen, miksi Aristoteleen jälkeiset koulukunnat, erityisesti epikurolaisuus ja stoalaisuus, palasivat monessa suhteessa varhaisempaan filosofiaan: luonnonfilosofiassa esisokraattiselle pohjalle (epikurolaiset Demokritoksen ja stoalaiset Herakleitoksen ajatuksiin), ja etiikassa sokraattisiin kouluihin (kyreneläiseen ja kyyniseen filosofiaan, vastaavasti).
Toinen osa puolestaan käsittelee yksityiskohtaisempia kysymyksiä, joita ovat muun muassa kysymykset atomien deklinaatiosta ja ominaisuuksista, käsitteet "atomoi arkhai" ja "atoma stoikheia", aika, sekä meteorit.
Eräänä keskeisenä lähteenään Marx on käyttänyt Diogenes Laertioksen teosta "Merkittävien filosofien elämät ja opit"; muita lähteitä ovat muun muassa Plutarkhos (esim. teos "Epikuroksen mukaan on mahdotonta elää edes mukavasti"), Lucretius (teos "Maailmankaikkeudesta") ja Cicero (teos "Jumalten luonteesta").
ICIUM

ICIUM Wonderworld of Ice -jäämaailma on vuosittain Leville jäästä ja lumesta rakennettava nähtävyys. ICIUM-jäämaailma avattiin yleisölle ensimmäistä kertaa 18. joulukuuta 2010.. Jäämaailmassa on sekä jäästä että lumesta tehtyjä veistoksia noin hehtaarin alueella.
ICIUM-jäämaailman rakentajina toimivat kiinalaiset jäänveistäjät Harbinin kaupungista, missä on järjestetty vuosittainen jää- ja lumiveistosfestivaali vuodesta 1963 alkaen.
Rakentaminen.
Ensimmäisen ICIUM-jäämaailman rakentamiseen vuonna 2010 käytettiin yli 10 000 kuutiometriä lunta. Lisäksi rakentajat nostivat Ounasjoesta yli 600 kuutiometriä jäätä veistosten tekemiseen.
Rakenteet ICIUMissa.
Merkittävimmät nähtävyydet ICIUM-jäämaailmassa talvella 2010–2011:
Kiinalaiset käsityöläiset.
Pekingistä kotoisin olevat käsityöläiset olivat mukana ICIUM-jäämaailmassa esittelemässä perinteisiä käsityötaitoja, kuten olkipunontaa, nuuskapullomaalausta ja riisitaikinahahmojen muovausta.
ICIUMin maskotti.
Poikapanda Mingming Bambumetsästä on ICIUM-jäämaailman maskotti. Ensimmäisessä seikkailussaan Mingming yrittää pelastaa kotinsa ilkeältä lohikäärmeeltä apunaan isoisäporo Niila, tyttöporo Nina ja joulupukki.
Hans von Dohnanyi

Hans von Dohnanyi ([], alun perin "Johann von Dohnányi" []; 1. tammikuuta 1902 Wien − 8. huhtikuuta 1945 Oranienburg) oli saksalainen juristi ja vastarintaliikkeen taistelija, joka toimi juutalaisten auttajana ja kansallissosialismin vastustajana.
Elämä.
Hans von Dohnanyi syntyi tammikuussa 1902 unkarilaiseen perheeseen. Hänen isänsä oli säveltäjä Ernő Dohnányi ja äitinsä pianisti Elisabeth Kunwald. Vanhempien erottua Hans vietti nuoruutensa Berliinissä. Hans opiskeli lakia Berliinissä vuosina 1920–1924. Hans von Dohnanyilla oli vaimo Christine Bonhoeffer sekä kolme lasta. Lapsista Klaus von Dohnanyi on poliitikko, joka oli Hampurin pormestari vuosina 1981–1988. Christoph von Dohnányi toimii kapellimestarina. Kolmas lapsi on Barbara von Dohnanyi-Bayer.
Ura Saksan oikeuslaitoksessa.
Vuonna 1933 von Dohnanyi nimitettiin Saksan oikeusministerin Franz Gürtnerin alaisuuteen. Tässä virassa hänellä oli hyvä näköala kansallissosialistien tosiasialliseen toimintaan. Vuonna 1938 von Dohnanyistä tuli Leipzigin korkeimman oikeuden tuomari. Tällöin jo hän keräsi natseista tietoja joita välitettiin brittien tiedustelupalvelulle.
Lokakuussa 1938 amiraali Canaris nimitti von Dohnanyin Abwehriin tehtävänään koota yhteen tiedot natsien hirmutöistä. Kun Saksa vuonna 1939 hyökkäsi Puolaan alkoi von Dohnanyi koota aineistoa SS-joukkojen raakuuksista. Hans von Dohnanyi antoi keräämälleen aineistolle nimen "Häpeäkroniikka" mutta se tunnetaan yleisemmin nimellä Zossenin arkisto, koska se lukuisten välipiilojen jälkeen piilotettiin Zosseniin.
Hitlerin salamurhayritys.
Henning von Tresckow pyysi Hans von Dohnanyitä salakuljettamaan pommin Adolf Hitleriä kuljettaneeseen lentokoneeseen, joka olisi ollut matkalla Smolenskiin. Tämän piti ilmeisesti tapahtua jo paljon ennen virallista attentaattia eli helmikuussa 1943. Hans von Dohnanyi vetosi liialliseen kiireeseen eikä pommia saatu toimitettua koneeseen ajoissa.
Kuolema.
5. huhtikuuta 1943 Gestapo pidätti Hans von Dohnanyin hänen omasta toimistostaan, syyttäen häntä valuutan väärinkäytöstä. Juutalaisten puolesta hän oli siirtänyt omaisuutensa sveitsiläiseen pankkiin, mitä Gestapo ei ilmeisesti hyväksynyt. Hans von Dohnanyi toimitettiin Sachsenhausenin keskitysleirille. Hänen todettiin syyllistyneen heinäkuun 20. päivän salaliittoon ja Hitlerin määräyksellä teloitettiin hirttämällä 8. huhtikuuta 1945.
Kauneusmessut

Kauneusmessut on Helsingin Messukeskuksessa syksyisin järjestettävä kosmetiikka-alan messutapahtuma. Kauneusmessujen yhteydessä järjestetään Professional Beauty -tapahtuma alan ammattilaisille. 
Kauneusmessuilla on esillä mm. ihon- ja vartalon hoitoon liittyviä tuotteita ja hoitomuotoja, meikki-, ripsi- ja kynsituotteita sekä alan palveluita. Tuotteiden ja palveluiden lisäksi messuilla järjestetään erilaista ohjelmaa kuten luentoja, näytöksiä, hoitoja sekä kilpailuja.